CELEX: 32019D1957
Language: fi
Date: 2019-11-25 00:00:00
Title: Komission Täytäntöönpanopäätös (EU) 2019/1957, annettu 25 päivänä marraskuuta 2019, Euroopan parlamentin ja neuvoston asetuksen (EU) 2018/1139 nojalla tehdystä arvioinnista, joka koskee Yhdistyneen kuningaskunnan myöntämää poikkeusta tietyistä komission täytäntöönpanoasetuksessa (EU) N:o 923/2012 säädetyistä aineellisista vaatimuksista (tiedoksiannettu numerolla C(2019) 8345) (Ainoastaan englanninkielinen teksti on todistusvoimainen) (ETA:n kannalta merkityksellinen teksti)

27.11.2019   
               
               
                  FI
               
               
                  Euroopan unionin virallinen lehti
               
               
                  L 306/35
               
            
         KOMISSION TÄYTÄNTÖÖNPANOPÄÄTÖS (EU) 2019/1957,
         annettu 25 päivänä marraskuuta 2019,
         Euroopan parlamentin ja neuvoston asetuksen (EU) 2018/1139 nojalla tehdystä arvioinnista, joka koskee Yhdistyneen kuningaskunnan myöntämää poikkeusta tietyistä komission täytäntöönpanoasetuksessa (EU) N:o 923/2012 säädetyistä aineellisista vaatimuksista
         (tiedoksiannettu numerolla C(2019) 8345)
         (Ainoastaan englanninkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 71 artiklan 2 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 20 päivänä syyskuuta 2019 komissiolle, Euroopan unionin lentoturvallisuusvirastolle, jäljempänä ’virasto’, ja muille jäsenvaltioille myöntäneensä asetuksen (EU) 2018/1139 71 artiklan 1 kohdan nojalla poikkeuksen komission täytäntöönpanoasetuksen (EU) N:o 923/2012 (2) liitteessä olevan SERA.5005 kohdan (Näkölentosäännöt) a alakohdassa asetetuista vaatimuksista kaikille Yhdistyneen kuningaskunnan alueella enintään 3 000 jalan korkeudessa keskimääräisestä merenpinnasta ja ilmatilaluokassa D lentävien ilma-alusten käyttäjille. Ilmoitetussa poikkeuksessa todetaan muun muassa, että aiempi vastaava poikkeus, josta oli ilmoitettu komissiolle 17 päivänä huhtikuuta 2019, kumotaan 12 päivästä syyskuuta alkaen.
                  
               
                     (2)
                  
                  
                     Edellä mainittu poikkeus on sallittu, kun ilma-aluksen lento suoritetaan seuraavien kumulatiivisten edellytysten mukaisesti: i) vain päiväsaikaan, ii) enintään 140 solmun mittarinopeudella, jotta ohjaajalla on riittävä mahdollisuus tarkkailla muuta liikennettä ja esteitä ajoissa yhteentörmäyksen välttämiseksi, iii) selvästi erossa pilvestä ja maan tai veden pinta näkyvissä ja, jos ilma-alus ei ole helikopteri, vähintään 5 kilometrin lentonäkyvyydessä tai, jos ilma-alus on helikopteri, vähintään 1 500 metrin lentonäkyvyydessä.
                  
               
                     (3)
                  
                  
                     Yhdistynyt kuningaskunta on myöntänyt poikkeuksen helpottaakseen turvallista siirtymistä tuleviin ilmatilavaatimuksiin, jotka on määritelty sen tarkistetussa korkean tason toimintasuunnitelmassa. Tarkoituksena on erityisesti antaa aikaa toteuttaa ilmaliikennepalvelujen menettelyjä koskevat muutokset, jotka ovat tarpeen, jotta asiaankuuluvia SERA-vaatimuksia voidaan soveltaa turvallisesti ja jotta ilmatilan modernisointi voidaan ottaa huomioon. Yhdistynyt kuningaskunta toimitti myös kuvauksen erilaisista tähän poikkeukseen liittyvistä riskinhallintatoimenpiteistä.
                  
               
                     (4)
                  
                  
                     Poikkeus myönnettiin 12 päivän syyskuuta 2019 ja 25 päivän maaliskuuta 2020 väliseksi ajaksi. Yhdistynyt kuningaskunta on myöntänyt vuodesta 2014 alkaen kahdeksan poikkeusta täytäntöönpanoasetuksen (EU) N:o 923/2012 liitteessä olevan SERA.5005 kohdan a alakohdasta yhteensä 61 kuukauden ajaksi (3). Kun otetaan huomioon periaate, jonka mukaan uutta sääntöä sovelletaan välittömästi vanhan säännön voimassa ollessa syntyneiden tilanteiden tulevaisuudessa ilmeneviin vaikutuksiin, asetuksen (EU) 2018/1139 71 artiklan 2 kohdassa tarkoitettuja kahdeksan kuukauden määräaikoja laskettaessa on otettava huomioon mainitun asetuksen voimaantuloa edeltävät ajanjaksot. Virasto arvioi edellä mainitun perusteella, täyttyvätkö mainitun asetuksen 71 artiklan 1 kohdassa säädetyt edellytykset, ja katsoi, että osa edellytyksistä ei täyty.
                  
               
                     (5)
                  
                  
                     Komissio on samaa mieltä viraston suosituksesta.
                  
               
                     (6)
                  
                  
                     Asetuksen (EU) 2018/1139 71 artiklan 1 kohdan mukaan jäsenvaltio saa myöntää poikkeuksen vain mainitun asetuksen soveltamisalaan kuuluville luonnollisille henkilölle tai oikeushenkilölle ja ainoastaan ”sellaisissa kiireellisissä ja ennalta arvaamattomissa olosuhteissa, jotka vaikuttavat kyseisiin henkilöihin tai näiden henkilöiden kiireellisiin operatiivisiin tarpeisiin” ja edellyttäen, että kaikki mainitun artiklan a–d alakohdassa säädetyt edellytykset täyttyvät.
                  
               
                     (7)
                  
                  
                     Komissio katsoo, että poikkeus ei täytä ”kiireellisiä operatiivisia tarpeita” koskevaa edellytystä. Tätä päätelmää tukee se, että saman tyyppinen poikkeus on myönnetty toistuvasti 13 päivästä marraskuuta 2014 lähtien. Poikkeuksen jatkuva toistuminen osoittaa, ettei sen kesto ole rajallinen, ja viittaa siihen, että todellisena tarkoituksena on säilyttää pitkäaikainen poikkeus SERA.5005 kohdan a alakohdasta eikä vastata sellaisen henkilön tiettyyn kiireelliseen operatiiviseen tarpeeseen, johon näitä säännöksiä sovelletaan. Tätä päätelmää ei muuta se, että Yhdistynyt kuningaskunta totesi ilmoituksessaan, ettei se ole asettanut minimietäisyyttä pilvestä ilmatilaluokassa D, eikä se, että se ilmoitti ryhtyvänsä toimiin täytäntöönpanoasetuksen (EU) N:o 923/2012 soveltamiseksi pitkällä aikavälillä.
                  
               
                     (8)
                  
                  
                     Edellä mainitut näkökohdat huomioon ottaen komission ei ole tarpeellista arvioida sitä, onko asetuksen (EU) 2018/1139 71 artiklan 1 kohdan a–d alakohdassa säädetyt edellytykset täytetty. Komissio esittää kuitenkin seuraavat huomiot.
                  
               
                     (9)
                  
                  
                     Komissio katsoo, ettei poikkeus täytä asetuksen (EU) 2018/1139 71 artiklan 1 kohdan a alakohdassa säädettyä edellytystä, koska poikkeuksen aiheuttamiin tarpeisiin voidaan vastata riittävästi muilla, asetuksen mukaisilla tavoilla. Itse asiassa Yhdistyneen kuningaskunnan väitteistä huolimatta täytäntöönpanoasetus (EU) N:o 923/2012 mahdollistaa tarpeiden riittävän tyydyttämisen ilman poikkeusta. Asetuksen mukaan lennot voidaan suorittaa SERA.5010 kohdassa (Erityis-VFR-lennot lähialueilla) tarkoitettuina ”erityis-VFR-lentoina”, jotka lennonjohto on selvittänyt suoritettavaksi lähialueella näkösääolosuhteita huonommissa sääolosuhteissa. Vaihtoehtoisesti, kun tietyssä ilmatilaluokassa on tarpeellista sallia vähemmän rajoittavan luokan kanssa yhteensopivat lennot, voidaan harkita muun muassa seuraavia ratkaisuja: kyseisen ilmatilan uudelleenluokittelu tai kyseisen ilmatilan osan uudelleensuunnittelu määrittelemällä ilmatilarajoituksia tai -varauksia tai vähemmän rajoittavien ilmatilaluokkien alaosia (esim. käytäviä) SERA.6001 kohdan a alakohdan mukaisesti.
                  
               
                     (10)
                  
                  
                     Poikkeus ei myöskään täytä turvallisuusvaatimuksia eikä ole asetuksen (EU) 2018/1139 keskeisten vaatimusten mukainen. Tältä osin komissio viittaa aiempaan päätökseensä (johdanto-osan 11–13 kappale), joka koskee poikkeusta täytäntöönpanoasetuksen (EU) N:o 923/2012 (4) liitteessä olevan SERA.5005 kohdan a alakohdasta.
                  
               
                     (11)
                  
                  
                     Sen vuoksi 17 päivänä huhtikuuta 2019 ilmoitetun poikkeuksen täytäntöönpano vaikuttaisi haitallisesti turvallisuustasoon eikä se olisi asetuksen (EU) 2018/1139 yleisten turvallisuustavoitteiden mukainen.
                  
               
                     (12)
                  
                  
                     Komissio toteaa myös, että poikkeusta täytäntöönpanoasetuksen (EU) N:o 923/2012 (5) liitteessä olevan SERA.5005 kohdan a alakohdasta koskevan komission aiemman päätöksen mukaisesti Yhdistyneen kuningaskunnan oli kumottava poikkeus eikä jatkettava sen soveltamista edelleen, kuten se on tehnyt.
                  
               
                     (13)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen, jäljempänä ’SEU’, 50 artiklan nojalla. SEU 50 artiklan 3 kohdan mukaan perussopimuksia lakataan soveltamasta eroavaan jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa. Määräaikaa on pidennetty kolme kertaa, viimeksi Eurooppa-neuvoston päätöksellä (EU) 2019/1810 (6), jolla sitä pidennettiin 31 päivään tammikuuta 2020 saakka.
                  
               
                     (14)
                  
                  
                     Neuvosto antoi 11 päivänä tammikuuta 2019 päätöksellä (EU) 2019/274 (7) luvan allekirjoittaa neuvottelijoiden tasolla 14 päivänä marraskuuta 2018 sovittu erosopimus. Unioni vahvisti olevansa valmis allekirjoittamaan ja saattamaan sopimuksen tekemisen päätökseen nopeasti siinä tapauksessa, että Yhdistyneen kuningaskunnan parlamentti hyväksyy erosopimuksen. Erosopimuksen (8) neljännessä osassa määrätään siirtymäkaudesta, joka alkaa sopimuksen voimaantulopäivänä ja jonka aikana unionin lainsäädäntöä sovelletaan edelleen Yhdistyneeseen kuningaskuntaan ja Yhdistyneessä kuningaskunnassa sopimuksen mukaisesti.
                  
               
                     (15)
                  
                  
                     Tätä päätöstä sovelletaan joka tapauksessa vain niin kauan, kun unionin lainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan myöntämä ja komissiolle, Euroopan unionin lentoturvallisuusvirastolle ja muille jäsenvaltioille 20 päivänä syyskuuta 2019 ilmoittama poikkeus, joka koskee täytäntöönpanoasetuksen (EU) N:o 923/2012 liitteessä olevan SERA.5005 kohdan a alakohdassa säädettyjä vaatimuksia ja jonka nojalla etäisyyttä pilvestä koskevissa näkösääolosuhteiden minimeissä ja näkölentosäännöissä sallitaan, ettei vaatimusta ylläpitää asianmukaista etäisyyttä pilvestä tarvitse noudattaa, ei täytä asetuksen (EU) 2018/1139 71 artiklan 1 kohdassa säädettyjä edellytyksiä.
         
         
            2 artikla
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
         
         
            Tehty Brysselissä 25 päivänä marraskuuta 2019.
            
               
                  Komission puolesta
               
               Violeta BULC
               
                  Komission jäsen
               
            
         
         
            (1)  EUVL L 212, 22.8.2018, s. 1.
         
            (2)  Komission täytäntöönpanoasetus (EU) N:o 923/2012, annettu 26 päivänä syyskuuta 2012, yhteisistä lentosäännöistä, lennonvarmistuspalveluja ja -menetelmiä koskevista operatiivisista säännöksistä sekä täytäntöönpanoasetuksen (EU) N:o 1035/2011 ja asetusten (EY) N:o 1265/2007, (EY) N:o 1794/2006, (EY) N:o 730/2006, (EY) N:o 1033/2006 ja (EU) N:o 255/2010 muuttamisesta (EUVL L 281, 13.10.2012, s. 1).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Komission päätös C(2016) 7654 final, annettu 30 päivänä marraskuuta 2016, komission asetuksessa (EU) N:o 923/2012 säädetyistä tietyistä aineellisista vaatimuksista myönnettävän poikkeuksen epäämisestä Yhdistyneeltä kuningaskunnalta.
         
            (5)  Päätös C(2016) 7654 final.
         
            (6)  Eurooppa-neuvoston päätös (EU) 2019/1810, tehty yhteisymmärryksessä Yhdistyneen kuningaskunnan kanssa, annettu 29 päivänä lokakuuta 2019, SEU 50 artiklan 3 kohdan mukaisen määräajan pidentämisestä (EUVL L 278 I, 30.10.2019, s. 1).
         
            (7)  Neuvoston päätös (EU) 2019/274, annettu 11 päivänä tammikuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta (EUVL L 47 I, 19.2.2019, s. 1).
         
            (8)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 144 I, 25.4.2019, s. 1).